पाएं अपने शहर की ताज़ा ख़बरें और फ्री ई-पेपरडाउनलोड करें
नई दिल्ली. आगामी विधानसभा चुनाव को लेकर दिल्ली सरकार व प्रदेश कांग्रेस संगठन अलग-अलग अपनी तैयारियों में जुटे हैं। बीते कुछ महीनों में कांग्रेस उपाध्यक्ष राहुल गांधी की ओर से दी जा रही तमाम नसीहतें भी बेकार साबित हुई हैं।
प्रदेश अध्यक्ष जयप्रकाश अग्रवाल व मुख्यमंत्री शीला दीक्षित के बीच रार कायम है। राहुल ने उन्हें सभी मतभेद भुलाकर एक बार फिर तालमेल बिठाने का निर्देश दिया। उन्होंने जल्द ही कार्यकारिणी विस्तार व चुनाव संबंधी कमेटियां तय करने का निर्देश भी दिया है।
सूत्रों के मुताबिक, जेपी ने राहुल के समक्ष एक बार फिर शिकायत दर्ज की कि सरकार के किसी भी कार्यक्रम में न तो उन्हें बुलाया जाता है और न ही बैनर पोस्टर में कहीं नाम होता है। लेकिन बावजूद इसके एक संगठन के मुखिया के तौर पर वे चुनाव की तैयारियों में जुट गए हैं।
उधर, शीला ने जेपी की शिकायतों को दरकिनार करते हुए कांग्रेस उपाध्यक्ष को बताया कि सरकार अपने कामकाज की उपलब्धियों को जनता तक पहुंचाने के लिए क्या-क्या कर रही है।
बैठक के दौरान प्रदेश प्रभारी चौधरी वीरेंद्र सिंह ने आलाकमान को आश्वस्त किया कि चुनाव के सिलसिले में संगठन के उपाध्यक्ष, महासचिव सहित अन्य पदाधिकारियों व चुनाव संबंधी कमेटियों जैसे मैनिफेस्टो कमेटी, पब्लिसिटी कमेटी, चुनाव कमेटी आदि के नामों को दोनों की सहमति से तय करके दो से तीन दिन के भीतर आलाकमान को भेजेंगे और इसी बहाने दोनों के बीच समन्वय भी करा लेंगे।
शीला दीक्षित ने फोन पर बताया कि राहुलजी ने समीक्षा बैठक बुलाई थी, जिसमें कुछ कमियां उजागर हुईं जिसे हम सब मिलकर जल्द ही दूर करेंगे। यह राय भी दी गई कि चुनाव से जुड़ी कमेटियां बनाई जाएं, जिसे हम अगले एक दो दिन में ही मिल बैठकर तय कर लेंगे।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn